PERUSTELUT

1.Ehdotuksen kohde

Tämä ehdotus koskee neuvoston päätöstä unionin puolesta kauppaan liittyvien kysymysten kokoonpanossa kokoontuvassa assosiaatiokomiteassa otettavan kannan vahvistamisesta Euroopan unionin, Euroopan atomienergiayhteisön ja niiden jäsenvaltioiden sekä Ukrainan välisessä assosiaatiosopimuksessa olevan tullimenettelyjen ja kaupan helpottamista koskevan 5 luvun liitteen XV (Tullilainsäädännön lähentäminen) päivittämiseen.

2.Ehdotuksen tausta

2.1.Euroopan unionin, Euroopan atomienergiayhteisön ja niiden jäsenvaltioiden sekä Ukrainan välinen assosiaatiosopimus

Euroopan unionin, Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, tavoitteena on tukea asteittaista taloudellista yhdentymistä ja poliittisen assosiaation syventämistä Ukrainan ja Euroopan unionin, jäljempänä ’osapuolet’, välillä. Sopimus tuli voimaan 1. syyskuuta 2017.

2.2.Kauppaan liittyvien kysymysten kokoonpanossa oleva assosiaatiokomitea

Assosiaatiokomitea on sopimuksen 464 artiklalla perustettu elin, jolla on sopimuksen 465 artiklan 3 kohdan nojalla valtuudet hyväksyä päätöksiä sopimuksessa määrätyissä tapauksissa ja aloilla, joilla assosiaationeuvosto on siirtänyt sille toimivallan. Kauppaan liittyvien kysymysten kokoonpanossa olevalle assosiaatiokomitealle siirrettiin toimivalta saattaa sopimuksen 5 luvun liite XV ajan tasalle tai muuttaa muun muassa sitä 15 päivänä joulukuuta 2014 annetulla EU-Ukraina-assosiaationeuvoston päätöksellä N:o 3/2014. Kyseiset päätökset sitovat osapuolia, joiden on toteutettava päätösten täytäntöön panemiseksi tarvittavat toimenpiteet.

Kuten sopimuksen 465 artiklan 4 kohdassa määrätään, assosiaatiokomitea kokoontuu kauppaan liittyvien kysymysten kokoonpanossa käsitelläkseen kaikkia sopimuksen IV osaston kauppaan ja kaupan liitännäistoimenpiteisiin liittyviä kysymyksiä. Sopimuksen 464 artiklan 2 ja 3 kohdan sekä assosiaatiokomitean ja alakomiteoiden työjärjestyksen, jäljempänä ’työjärjestys’, 1 artiklan 4 kohdan mukaisesti kauppaan liittyvien kysymysten kokoonpanossa oleva assosiaatiokomitea koostuu Euroopan komission ja Ukrainan johtavassa asemassa olevista virkamiehistä, jotka vastaavat kauppaa ja kaupan liitännäistoimenpiteitä koskevista asioista. Euroopan komission tai Ukrainan edustaja, joka vastaa kauppaa ja kaupan liitännäistoimenpiteitä koskevista asioista, toimii assosiaatiokomitean puheenjohtajana työjärjestyksen 2 artiklan mukaisesti. Kokouksiin osallistuu myös Euroopan ulkosuhdehallinnon edustaja.

Sopimuksen 463 artiklan 1 kohdan ja 465 artiklan 3 kohdan sekä työjärjestyksen 11 artiklan 1 kohdan nojalla assosiaatiokomitea hyväksyy päätöksensä osapuolten yhteisellä sopimuksella sen jälkeen, kun osapuolten sisäiset menettelyt on saatettu päätökseen. Assosiaatiokomitean puheenjohtaja allekirjoittaa kunkin päätöksen tai suosituksen, ja assosiaatiokomitean sihteerit todistavat ne oikeiksi.

3.Suunniteltu säädös ja unionin puolesta otettava kanta

Tässä ehdotuksessa neuvoston päätökseksi vahvistetaan unionin kanta sopimuksella perustetussa assosiaatiokomiteassa tehtävään päätökseen, joka koskee tullimenettelyjen ja kaupan helpottamista koskevan 5 luvun liitteen XV (Tullilainsäädännön lähentäminen) päivittämistä.

Säädös, joka kauppaan liittyvien kysymysten kokoonpanossa olevan assosiaatiokomitean on määrä antaa, on säädös, jolla on oikeusvaikutuksia. Suunniteltu säädös on Euroopan unionin, Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen 465 artiklan 3 kohdan mukaisesti sitova.

Liitteen XV päivittäminen on tarpeen, jotta voidaan ottaa huomioon unionin säännöstön kehitys tullialalla sen jälkeen, kun neuvoteltu teksti parafoitiin 30. maaliskuuta 2012, sekä Ukrainan lainsäädännön asteittainen lähentäminen unionin säännöstöön. Ehdotus on sopimuksen 463 artiklassa ja liitteessä XV määrättyjen osapuolten velvollisuuksien mukainen.

Ehdotus on yhdenmukainen unionin muun ulkosuhteita koskevan politiikan kanssa, erityisesti Ukrainaan liittyvän Euroopan naapuruuspolitiikan ja kehitysyhteistyöpolitiikan kanssa, ja edistää sen täytäntöönpanoa.

Sopimukseen ei sovelleta REFIT-ohjelman menettelyjä tässä vaiheessa, se ei aiheuta kustannuksia unionin pk-yrityksille eikä se aiheuta ongelmia digitaalisen ympäristön näkökulmasta.

4.Oikeusperusta

4.1.Menettelyllinen oikeusperusta

4.1.1.Periaatteet